KIRJALLINEN KYSYMYS E-0563/00 esittäjä(t): Christopher Huhne (ELDR) komissiolle. Julkiset hankintasopimukset.



Virallinen lehti nro 330 E , 21/11/2000 s. 0186 - 0187



KIRJALLINEN KYSYMYS E-0563/00 esittäjä(t): Christopher Huhne (ELDR) komissiolle (29. helmikuuta 2000) Aihe: Julkiset hankintasopimukset Mikä oli kunkin jäsenvaltion yritysten EU:n jäsenvaltioiden viranomaisilta oman maansa ulkopuolella saamien sopimusten kokonaismäärä viimeisten viiden vuoden aikana vuosittain? Komissiota pyydetään ilmoittamaan kunkin jäsenvaltion osalta, miten sopimusten kokonaismäärä jakautuu jäsenvaltioittain. Frederik Bolkesteinin komission puolesta antama vastaus (12. huhtikuuta 2000) Komissiolla ei ole käytettävissään riittävän yksityiskohtaisia ja pyydetyn jaottelutason mahdollistavia tilastotietoja sopimuksista, joita viranomaiset ovat myöntäneet eri jäsenvaltioiden yrityksille niiden alkuperämaan ulkopuolella. Komissio on pyrkinyt saamaan yhä paremman käsityksen yhteisön julkisten hankintojen markkinoista, ja se on laatinut indikaattoreita, joilla mitataan markkinoiden kehityssuuntauksia ja julkisia hankintoja koskevan politiikan vaikutusta ajan myötä. Näin komissio on täyttänyt sitoumuksen, jonka se antoi julkisia hankintoja koskevassa tiedonannossa(1). Komissio valmistelee parhaillaan alustavaa yhdeksän indikaattorin sarjaa, jonka avulla tuotetaan vuosittaiset arviot kaikista julkisista hankinnoista, julkisia hankintoja koskevien direktiivien kattamista summista ja virallisessa lehdessä tosiasiallisesti ilmoitettujen julkisten hankintojen arvosta sekä ilmoituksia julkaisevien viranomaisten määrästä, julkaistujen ilmoitusten määrästä ja yhteisön sisäisten, rajat ylittävien hankintojen määrästä. Lisäindikaattoreilla mitataan julkaistujen ilmoitusten laatua ja verrataan julkisen sektorin samoista tai vastaavista tavaroista ja palveluista eri puolilla EU:ta maksamia hintoja Yhteisön sisäisten, jäsenvaltioiden rajat ylittävien hankintojen määrä eli hankintaviranomaisten toisesta jäsenvaltioista hankkimien tavaroiden ja palveluiden määrä on monista syistä osoittautunut vaikeaksi mitata. Tavaroiden vapaa liikkuvuus yhteisössä vaikeuttaa ensinnäkin sen määrittämistä, mistä tietyt viranomaisten hankkimat tavarat ovat peräisin. Sama koskee palveluiden vapaata liikkuvuutta. Yhä useammin kysymystä mutkistaa asettautumisvapaus, jonka vuoksi jäsenvaltioiden toimittamia julkaisia hankintoja koskevia tilastoja on yhä vaikeampaa tulkita. Kysymystä vaikeuttava seikka on myös useista jäsenvaltioista peräisin olevien yritysten yhteenliittymät, joita esiintyy erityisesti suurten tarjouspyyntöjen ja rakennushankkeiden yhteydessä. Yhteenliittymien kotipaikan määrittäminen ei useinkaan ole mielekästä ja osuuksien suhteellinen määrittäminenkin saattaa olla vaikeaa. Usein itse viranomaisetkaan eivät tiedä, mistä tietty tavara tai palvelu on lähtöisin, tai eivät kirjaa tätä koskevia tietoja. Kehitteillä oleva, valtioiden rajat ylittäviä hankintoja kuvaava indikaattori perustuu edellä esitetyistä syistä kyselyyn, joka kohdistuu viranomaisille tavaroita tai palveluita toimittaviin tahoihin eikä siis itse viranomaisiin. Jäljempänä esitettävät luvut osoittavat yhteisössä jäsenvaltioiden rajojen yli tehtyjen julkisten hankintojen määrää. Kunkin jäsenvaltion kohdalla on ilmoitettu suoran ja epäsuoran yhteisön sisäisen tuonnin arvo osuutena vuoden 1998 julkisten hankintojen kokonaisarvosta. >TAULUKON PAIKKA> Indikaattori ei tarjoa lukuja, jotka riittävän luotettavasti mittaisivat kahden jäsenvaltion välisiä julkisia hankintoja. Koko yhteisön kattava arvio on luotettavampi, mutta yksittäisten jäsenvaltioiden lukuihin on suhtauduttava varoen otoksen koon vuoksi (2000 yritystä). Lukuihin sisältyvät kaikki hankinnat valituilla aloilla, sekä direktiivien kynnysarvot ylittävät että niiden alle jäävät. Suunnitteilla on laajamittainen tutkimus indikaattorin luotettavuuden parantamiseksi ja edistymisen mittaamiseksi. Komissio pyrkii mahdollisuuksien mukaan yhdistämään tämän kyselyn yritysten rakennetilastoja koskevaan ohjelmaan, jonka toteuttamisesta vastaa Eurostat yhdessä jäsenvaltioiden tilastolaitosten kanssa. (1) KOM(98) 143 lopullinen.